ବଲାଙ୍ଗୀର, ଜୁନ୍ ୨୫(ଓଡ଼ିଶା ଡ଼ଟ୍ କମ୍) ଚଳିତ ବର୍ଷ ମ୍ୟାଟ୍ରିକ ପରୀକ୍ଷାରେ ସମଗ୍ର ରାଜ୍ୟରେ ପ୍ରଥମ ସ୍ଥାନ ହାସଲ କରିଥିବା ବଲାଙ୍ଗୀର ସରସ୍ୱତୀ ଶିଶୁ ମନ୍ଦିର ଛାତ୍ର ସାର୍ଥକ ପ୍ରଧାନ ଭବିଷ୍ୟତରେ ଜଣେ ଡ଼ାକ୍ତର ହୋଇ ଜନସାଧାରଣଙ୍କ ସେବା କରିବାକୁ ଲକ୍ଷ୍ୟ ରଖିଛନ୍ତି ।
ପରୀକ୍ଷା ସମୟରେଦିନକୁ ୧୦ ରୁ ୧୨ ଘଣ୍ଟା ପରିଶ୍ରମ କରୁଥିବା ସାର୍ଥକ ଡ଼ାକ୍ତରୀ ପଢିବା ପରେ ଆଇଏଏସ୍ ପାଇଁ ଚେଷ୍ଟା କରିବେ ବୋଲି କହିଛନ୍ତି ।
ପରୀକ୍ଷାରେ ଟପ୍ପର ହେବି ବୋଲି ମୁଁ ଆଶା ରଖିଥିଲି । ଏଥିପାଇଁ ବର୍ଷ ଆରମ୍ଭରୁ ଯୋଜନା କରି ବିଭିନ୍ନ ବିଷୟରେ ପାଠ ପଢୁଥିଲି ଓ ପ୍ରତି ବିଷୟ ପାଇଁ ସ୍କୁଲ ଶିକ୍ଷକଙ୍କ ପରାମର୍ଶ ନେଉଥିଲି, ସେ କହିଛନ୍ତି ।
ପରୀକ୍ଷା ଫଳ ଜାଣି ମୁଁ ବହୁତ ଖୁସି । ଚଳିତ ବର୍ଷ ପ୍ରଶ୍ନପତ୍ର କଷ୍ଟ ଥିଲା କିନ୍ତୁ ଠିକ୍ ମାର୍କ ଆସିଛି । ସଫଳତା ପଛରେ ସ୍କୁଲ ଶିକ୍ଷକଙ୍କ ବହୁତ ଅବାନ ରହିଛି । ବାପା ମା' ପ୍ରତିମୁହୁର୍ତ୍ତରେ ମୋତେ ଉତ୍ସାହିତ କରୁଥିଲେ, ସେ କହିଛନ୍ତି ।
ବଲାଙ୍ଗିର ସହର ତୁଳସୀନଗର ପଡାରେ ରହୁଥିବା ସାର୍ଥକଙ୍କ ବାପା ବିରାଟ କେଶରୀ ପ୍ରଧାନ ସ୍ଥାନୀୟ ପୋଲିସ ହାଇସ୍କୁଲରେ ବିଜ୍ଞାନ ଶିକ୍ଷକ ଥିବା ବେଳେ ମାଁ ସ୍ନେହଲତା ପ୍ରଧାନ ଜଣେ ଆଦର୍ଶ ଗୃହିଣୀ ।
ସାର୍ଥକ ବିଦ୍ୟାଳୟରେ ପଢିବା ବ୍ୟତୀତ ଘରେ ଗଣିତ, ଇଂରାଜୀ ଓ ସଂସ୍କୃତ ବିଷୟରେ ଟିଉସନ ହେଉଥିଲେ । ରଚନା ଲେଖିବା ତଥା ବକ୍ତୃତା ଦେବା ତାଙ୍କ ରୁଚି ବୋଲି ସେ କହିଛନ୍ତି ।
ସାର୍ଥକ ଚଳିତ ମ୍ୟାଟ୍ରିକ ପରୀକ୍ଷାରେ ସାରା ରାଜ୍ୟରେ ରେକର୍ଡ ସୃଷ୍ଟି କରିଛନ୍ତି । ଏପର୍ଯ୍ୟନ୍ତ ବୋର୍ଡରେ କୌଣସି ଛାତ୍ରଛାତ୍ରୀ ୫୮୬ ନମ୍ବର ରଖିନଥିଲେ ବୋଲି ଜିଲ୍ଲା ଶିକ୍ଷାମଣ୍ଡଳାଧୀଶ ସଂଜୀବ ସିଂ କହିଛନ୍ତି ।
This site uses Akismet to reduce spam. Learn how your comment data is processed.
